b'\n_START_ARTICLE_\nIntian Grand Prix 2012\n_START_SECTION_\nVapaat harjoitukset\n_START_PARAGRAPH_\nWilliamsin kolmoskuljettaja Valtteri Bottas ajoi perjantain ensimm\xc3\xa4isiss\xc3\xa4 vapaissa harjoituksissa Bruno Sennan tilalla.  Sauberin Esteban Guti\xc3\xa9rrez ajoi Sergio P\xc3\xa9rezin tilalla ja Caterhamin Giedo van der Garde ajoi Heikki Kovalaisen tilalla.\n_START_SECTION_\nKilpailu\n_START_PARAGRAPH_\nKilpailun l\xc3\xa4ht\xc3\xb6 sujui melko siististi. Red Bullit karkasivat heti, kun Vettel piti k\xc3\xa4rkisijan ja Webber toisen sijan. Michael Schumacherin auton takarengas hajosi ensimm\xc3\xa4isess\xc3\xa4 mutkassa Jean-Eric Vergnen osuttua h\xc3\xa4neen per\xc3\xa4\xc3\xa4ns\xc3\xa4. Red Bullien takana k\xc3\xa4ytiin ensimm\xc3\xa4isen kierroksen ajan tiukkaa taistelua rinta rinnan Alonson, Hamiltonin ja Buttonin kesken ja sijoitukset kuskien v\xc3\xa4lill\xc3\xa4 vaihtuivat ensimm\xc3\xa4isten mutkien aikana useampaan kertaan kunnes Button siirtyi johtamaan letkaa, mutta ei pitk\xc3\xa4ksi aikaa sill\xc3\xa4 kun takasiiven avaaminen sallittiin sek\xc3\xa4 Alonso ett\xc3\xa4 Hamilton tulivat ohi. Kilpailussa s\xc3\xa4ilyi sama asema 1. Vettel 2. Webber 3. Alonso 4. Hamilton 5. Button 6. Massa 7. R\xc3\xa4ikk\xc3\xb6nen l\xc3\xa4hes koko kilpailun ajan. Vettel oli karannut aivan omiin lukemiinsa ja kontrolloi kisaa t\xc3\xa4ysin. Lopussa Webberin autosta hajosi KERS ja se n\xc3\xa4kyi huomattavasti pitkill\xc3\xa4 suorilla. N\xc3\xa4in Alonso saavutti Webberin nopeasti ja teki ohituksen. Kimi R\xc3\xa4ikk\xc3\xb6nen tuskaili l\xc3\xa4pi kisan aivan Massan takana, mutta ei saanut aikaan pysyv\xc3\xa4\xc3\xa4 ohitusta. Hamiltonkin haki aivan kilpailun viimeisill\xc3\xa4 kierroksilla ohip\xc3\xa4\xc3\xa4sy\xc3\xa4 Webberist\xc3\xa4, mutta ei siin\xc3\xa4 onnistunut. Rangaistuksia ei jaettu kilpailun aikana eik\xc3\xa4 sen j\xc3\xa4lkeen._NEWLINE_Vettel onnistui jo kolmannen kerran putkeen ajamaan kilpailun johdossa alusta saakka joka kierroksella. H\xc3\xa4nen per\xc3\xa4tt\xc3\xa4isten johtokierrosten m\xc3\xa4\xc3\xa4r\xc3\xa4 on nyt 205. Vastaavaan on pystynyt viimeksi Ayrton Senna vuonna 1989. Huomattavaa on my\xc3\xb6s seitsenkertaisen maailmanmestarin Michael Schumacherin 22. sija, mik\xc3\xa4 on h\xc3\xa4nen historiansa huonoin sijoituksensa tilastoissa 19 ajetun Formula 1 -kauden aikana. Schumacher keskeytti kierroksella 55 vaihdelaatikkovikaan, mutta sai n\xc3\xa4in ollen sijoituksen ajettuaan yli 90% kisan pituudesta._NEWLINE_Intian GP-viikonlopun j\xc3\xa4lkeen Lotus julkisti Kimi R\xc3\xa4ikk\xc3\xb6sen sopimuksen tallin kilpakuljettana my\xc3\xb6s kaudella 2013. 31.10. samaisella viikolla julkistettiin Nico H\xc3\xbclkenbergin siirto Force Indialta Sauberille sek\xc3\xa4 Daniel Ricciardon ja Jean-Eric Vergnen jatkosopimukset Toro Rossolla'